Folketing
1999-12-07

Det er vi nødt til at se i øjnene, og så kan vi vælge to ting: Vi kan vælge, som det skete i arbejdsmarkedsreformen sidste år, at sige: Så laver vi aktivering, selv om vi godt ved, at de ikke kommer ud på arbejdsmarkedet, pligtaktivering, selv om de vil sige, at de vil på efterløn. Det er der ikke meget værdighed i, og det er der heller ikke meget sund fornuft i. Det er der nu blevet rettet op på. Den erkendelse har jeg tidligere givet udtryk for, og den cadeau skal også gives. Men nu går vi så et skridt videre og siger, at frem for at lave noget, som ikke virker, er Folketinget i gang med at sige: Jamen vi prøver så at tage fat på at skabe nogle ordinære job, men ikke lave nogen ekstraordinære job. Vi tager simpelt hen udgangspunkt i, hvad vi har af uløste opgaver, og så kobler vi de ledige hænder sammen med de uløste opgaver.